Hvordan pokker kunne K-pop overhale Facebook og Google? Nyhedsbrev om Viden og Tech

Kære læser,

Tech og Viden har været vidt omkring i den seneste uge. Vi begynder langt ude i en fremmed galakse engang for længe siden. Så længe siden, at solen endnu ikke var født. Her begyndte en stykke planet en rejse mod Jorden, der sluttede for lidt over 50 år siden, da meteoren brændte gennem atmosfæren. Den landede i det sydøstlige Australien nær byen Murchison, hvor over 100 kilo meteoritmateriale blev fundet.

Forskere har nu analyseret meteoren. 60 procent af partiklerne var mellem 4,6 til 4,9 milliarder år gamle, cirka lige så gamle som vores sol. 10 procent af partiklerne var over 5,5 milliarder år, de ældste var 7,5 milliarder år gamle.

Det er den slags gæster, vi kan takke livet for. Det er i kernen af stjerner, at tunge og mere komplekse grundstoffer bliver skabt. Forskere mener også, at det er stjernestøv og partikler båret til jorden af fremmedlegemer under Jordens fødsel, der står bag sjældne mineraler i jordskorpen, vandet i vores have og er skyld i selve livets opståen på kloden.

Årets brande kan ødelægge naturen for altid





Vi bliver i Australien, men går fra livets begyndelse til en delvis afvikling. Skovbrandene i Australien har kostet 28 menneskeliv, men omkring milliard dyreliv. Hvad endnu værre er: Forskere frygter, at landets rige skovområder i øst og sydøst bliver ramt så hårdt og så dybt ned i jorden, at plantelivet ikke vil kunne komme sig. Livet, som vi har kendt det, kommer formentlig ikke tilbage til de ødelagte områder.

Normalt er det intet problem for naturen at rejse sig efter en ildebrand. Tværtimod: Afbrændingen sender næringsstoffer ned i jorden, der hjælper plantelivet. Og når planterne kommer, holder de på fugtigheden, skaber regn og hjælper naturen med at genoprette et kredsløb, skriver vores klimakorrespondent Adam Hannestad.

Kina inspirerer Vestager

Fra en fjern fortid til en fremtid med kunstig intelligens, der så småt er begyndt. Kina har vist, hvor ufattelig store opgaver, teknologien kan bruges til at løfte – for eksempel en effektiv overvågning af en hel befolknings tanker og adfærd. Det er virkeligt inspirerende, mener Margrethe Vestager, som lige nu gør sig tanker om, hvordan og hvor hårdt Europa skal regulere den nye teknologi.

Hun vil dog ikke bruge teknologien på samme måde som kineserne, men forventer, at den kan løfte hidtil umulige opgaver såsom lige adgang til sundhed, lige adgang til livslang uddannelse på alle niveauer, et samfund uden forurening og trafikpropper, og hvor vi bekæmper klimaforandringer for alvor.

Appen der overgår Facebook, Google og Snapchat





Videre ind i privaten, hvor danske teenagere er blevet forbløffende vilde med koreansk pop. Appen Vlive er dedikeret til ’K-pop’, og overhalede i efteråret veletablerede tjenester som Netflix og HBO i antallet af aktive brugere. I Danmark!

I begyndelsen af oktober flyttede appen op på listen over de 10 mest brugte apps i Danmark målt på datatrafik og overhalede den både Facebook, Google og Snapchat. Du kan besøge nogle af brugerne og få forklaringen her.





Ugens overflyvning af viden og tech-stoffet er næsten til ende. Vi mangler bare en lille buket af læseværdige artikler, der kommer herunder. Tak fordi du tog med så langt.











